
DEKLAMACIJE


**Starost otrok: 2 - 4 let**


Pripravila:

Anita Planinc, dipl. vzg. pred. otrok


*Deklamacije za otroke 2-3 let*











TRAKTOR

Traktor, traktor

kje si bil,

da si blaten, prašen, siv.

Vozil sem iz gozda les,

sto posekanih dreves.

POTOVANJE (J. Bitenc)

U, u, u,

vlak drvi

skozi mesta in vasi.

Puha in s kolesi melje,

našo Miško k teti pelje.

MIJAV, ...

Mijav, jaz se mucka dolgorepka.

Mijav, jaz se mucka sladkosnedka.

Mijav, jaz se mucka črnodlačka.

Mijav, jaz se mucka mehkotačka.

ČEBELE  
TUKAJ JE PANJ  
(roki sklenemo skupaj)  
A KJE SO ČEBELE?  
(pogledamo v dlani)  
SKRILE SO SE,  
(eno roko skrijemo za hrbet)  
VSE PROČ ODLETELE.  
(drugo roko skrijemo za hrbet)  
PREŠTEJ DO DESET   
(pokažemo dlani in štejemo prste)  
PA PRIDEJO SPET. BZZZZZZZZ.  
(prsti »poletijo« do otroka in ga požgečkajo)

MAMA (T. Pavček)

Vsaka mama je prava mama,

dana za srečo in na veselje.

Prava. In ena sama.

Za vse življenje.

PIŠČANČKOVA USPAVANKA (N. Maurer)

En piščanček - nogi dve,

pa utrujeni obe.

Ena glava - očka dva,

pa zaspana sta oba.

Hitro zibko naredimo,

vanjo pišče položimo.

Mama koklja je prišla,

pišče je zazibala.

POMLAD

Zajček skače po livadi,

zajček smeje se spomladi.

Ej, pomlad, si topla, zlata,

spet cvete nam sončna trata.

ZVONČEK

Bim - bam, bim - bam,

zvonček je tam.

Bim - bam, bim - bam,

zvonček imam.

Bim - bam, bim - bam,

tebi ga dam.

POZOR NA CESTI

Pazi na levo, pazi na desno

na cesti je vse previdno in resno.

Zato se na cesti nikdar ne igramo,

tako bomo zdravi spet videli mamo.

Deklamacije primerne za otroke 2 - 3 let najdete tudi v zbirki izštevank R. Gašperin: Enci benci na kamenci 1, 2, 3.

*Deklamacije za otroke 3-4 let*

**




















A - A- A

A - a- a-, to je glava,

e- e- e-, to so roke,

i-i-i-, to so prsti,

o-o-o-, to je oko,

u-u-u-, še uho je tu!

NA KOLENU (O. Župančič)

Diči, diči, diča,

urno na konjiča,

na konjiča vranega,

dobro osedlanega!

Diči, diči, diča,

deček nima biča,

deček nima ne ostrog,

da pognal bi konja v log.

TRI LUŽE (N. Maurer)

Dežek pada cele dni,

še ponoči nam rosi

in namaka luže tri:

V prvi luži žabica,

v drugi luži račkica,

v tretji luži sem pa jaz -

vsi kričimo na ves glas.

RAC, RAC, RACMAN (O. Župančič)

Rac, rac racman, kam racaš?

Rac, rac, racman, kaj mi daš,

pa povem ti, kje je mlaka,

tam te tvoj račka čaka -

račka žabice lovi,

sebi tri in tebi tri.

RAČKA KRATKOTAČKA (A. Černejeva)

Račka kratkotačka

gre k sosedi v vas.

Guglje se in ziblje

in čeblja na glas.

Dobra jo soseda

sprejme in gosti.

V mlako jo povabi,

črvov nalovi.

RAK (A. Černejeva)

Rak, rak je krojač,

urezal mi je dvoje hlač.

Ker mi hlače niso prav,

sem mu jih nazaj poslal.

Rak, rak je rdeč,

ker mi hlače niso všeč.

SONČEK BOŽA ... (S. Kosovel)

Sonček boža tačice

naše bele mačice.

O, da je lenuška,

to pa ni resnica -

ona je predica.

Kadar naigra se,

za kolovrat sede,

zameži in prede.

KJE? (S. Kosovel)

Kje je zvonček? -

Tam na mahu ziblje se in spava.

Kje vijolica sestrica? -

V skritem grmu diha v strahu.

Kje trobentica? -

Nanjo deček poigrava.

Kje je dete? -

Žarki zlati z njim igrajo se na trati.

ZVEZDICA (A. Štefan)

Ko daleč nad nami se zvezde prižgo,

po lestvici splezam tja gor pod nebo

in ena od zvezdic mi sede na rame

in vem, da vsaj malo gori tudi zame.

Anja Štefan: MARMELADA  
  
Tri mehke zrele hruškice,  
tri hruškice dišeče,  
je jež povezal v culico  
in zdaj domov jo vleče.  
Čez kamenčke, čez vejice  
in čez bodičje mlado.  
Doma razveže culico  
in najde marmelado.

Anja Štefan: EN MAJHEN MOŽ  
  
En majhen mož, en majhen mož  
okoli mlake hodi.  
In jezno dviga vejico  
in z njo po vodi brodi.  
Tri žabe peti je učil,  
pa vse so pobegnile  
in niti ene pesmice  
se niso naučile.

JE MIŠKA RAZBILA ...  
Je miška razbila  
mi skledo lončeno,  
je mačka polila  
vse mleko medeno,  
je račka odnesla  
pokrovko in lonec,  
ker nič ni ostalo,  
je pesmice konec.

Tinka Bačič: BOLAN  
Kakšen grozen, grozen dan!  
Naš fantiček je bolan!  
Mame stran sploh ne spusti  
in čelo mu gori, gori ...  
Noče se igrati,  
le dremati in spati.  
In iz nosa mu kaplja.  
Z mamo bosta kar doma.

Milena Bačič: REGRAT LUČKE SEJE  
Regrat lučke seje  
vse aprilske dni,  
kadar sije sonce  
in ko dež prši.  
Ko april se vrne,  
sončec sto in sto  
iz zelene trave  
zrlo bo v nebo.

SONČECE NA STREHI  
Sončece na strehi,  
zajček pa še spi.  
Sončece na oknu  
še ga ne zbudi.  
Trka zlato sonce,  
trka, a zaman.  
Kdo zbudil bi zajčka,  
kadar je zaspan ...

JAZ SEM JAZ  (Zvezdana Majhen)  
Jaz sem jaz odkar živim,  
mislim, čutim, jem in spim.  
Jaz imam svoje srce,  
mamo, očka in ime.  
Jaz ne bom nikoli ti,   
vsak je to kar se rodi.  
Tudi kadar se igram,  
sem le to, kar hočem sam.

**JABOLKO RDEČE HEJ**Jabolko rdeče, hej!  
Kje si zraslo mi povej?  
Tam na jablani košati,  
me je božal sonček zlati.  
  
Zdaj me pa nikar ne glej!

Umij me dobro in pojej!

**KOLO ﻿(Zvezdana Majhen)﻿**  
S triciklom se vozim,  
kar sploh ni težko,  
a jaz bi rad sedel  
na pravo kolo.  
  
S čelado na glavi  
bom tak kolesar,  
da me pohvali  
še mestni redar.

SRNA (Matej Bor)  
Ste jo videli že, srno? še nikdar? Ojoj.  
Potlej morate v srebrno noč z menoj.  
  
V hosto bomo zaklicali: Srnica, kje si?   
Kruha bi ti radi dali. Lačna si.  
  
In prišla bo – sloka, nežna – skozi brezov log  
in nam jedla bo hvaležna kruh iz rok.

DNEVI (Bina Štampe Žmavc)  
Le kaj naj z dnevi,  
ki so odrasli, dolgi,  
dolgočasni, kot da so  
stoletja rasli!  
  
Najlepši dnevi  
so hitri kot škratki,

kar naprej rastejo,  
a so zmeraj prekratki.

PRAŠEK (Zvezdana Majhen)  
Mišek Mašek kupi prašek,  
da si z njim opere rep.  
S popackanim le ne more  
v nedeljo na potep.  
  
Srečate ga ob gredici  
makovih cvetov.  
Na kosilo k miški Mici  
gre ves čist in nov.

APRILSKA (F. Lakovič)

Mali mišek Dolgorep

si je kupil limuzino,

z njo se peljal na potep

prejšnji teden v tujino.

Tam se z muco je spoznal,

ki ga v hipu je vzljubila …

Oh, saj ne bi se lagal,

a smo prvega – aprila.

ŽABJA ŠOLA  
Mala žaba   
sredi mlake  
se uči regljati,  
a regljanje  
je umetnost,  
'R' je treba znati!  
  
Pa se trudi  
žabja mama:  
'Riba, raca, rak!'  
Žabica pa   
kar po svoje:  
'Lega, lega, kvak!'

ŽABA, ŽABA, ŽABICA

Žaba, žaba, žabica,  
rega, kvaka in reglja,  
skoči sem in skoči tja,  
res je prava regica.  
  
Sredi luže, sredi mlak,  
glasno sliši se kvak, kvak.  
To je glas naše žabice,  
zelene , drobne regice,  
ki skupaj s prijatelji  
ob dežju in vodi oživi.  
Žaba, žaba žabica  
rega, kvaka in reglja.

JEŽEK IN MEDVED  
Ježek gre po gozdni poti,  
medved pride mu naproti.  
Ježek, bežek, kam pa kam  
greš ves s hruškami obdan?  
  
V svojo hiško zdaj grem spat,  
ki brez oken je in vrat.  
V njej vso zimo bom ostal,  
malo jedel, malo spal.

LISTEK TREPETAVČEK

Listki padajo z dreves

ježek jih natika.

Listki milo jokajo,

ker jih ježek pika.

Nič ne jokaj listek mali,

saj ne bo tako hudo.

Ko bo zunaj mrzla zima

ti pri meni bo toplo.

MAMA V VRTCU (T. Pregl)

Mama, mama,

pojdi v vrtec danes sama!

Tam jim reci,

da bo jedla,

da boš spala,

da se pridno boš igrala.

Ker je sinko zadržan,

doma nagajal bo ves dan.

BUŠKA

Na glavi imam

veliko stvari:

kapo, čop, nos,

usta, ušesa, oči.

In:

NOVO BUŠKO,

ki me še boli ...

In notri v glavi

je polno idej -

načrt za naprej -

kako bom

vrh plezala prišla,

ne da bi padla na tla ...

SAM (N. Grafenauer)

Pedenjped se sam oblači,

sam počeše in umije,

čeveljčke si sam skrtači,

sam se s čepico pokrije.

Sam gre v širni dan na pot,

sam preudari kod in kam.

A čeprav je tako gospod,

svečke ne obriše sam!

KROF (A. Štefan)

K mizi sede stari grof,

naroči si masten krof.

K mizi sede še grofica,

njej pa bolj diši potica.

Glede, gleda stari grof:

"Šment, je majhen ta moj krof!"

Lotil bi se še potice,

če se ne bi bal grofice.

O BABICI IN DEDKU (M. Košuta)

Zakaj imamo babico?

Zaradi očeta in mame:

da nas k sebi vzame,

kadar ju ni doma.

Zakaj imamo dedka?

Zaradi napredka:

da vidimo, česa vsega

on še ne ve in ne zna.

SLADKOSNEDA BIBA (N. Novaković)

Rajši kakor v zlatarno

biba gre v slaščičarno,

da se tam sladic napoka,

pa četudi potlej stoka.

Torte, pite in kolači,

vse jo na vso moč privlači,

a čez sladoled ga ni,

biba liže kar za tri.

V PARKU (J. Šmit)

Kaj je Polonca

naša odkrila,

da je na usta

prst položila?

Ptička je pravkar

v park priletela,

tiho vsi, tiho,

da bo zapela!

NAJHITREJŠI VLAK NA SVETU (B. A. Novak)

Moj vlakec je hitrejši

od vlaka na paro.

Moj vlakec je hitrejši

od vlaka na nafto.

Moj vlakec je hitrejši

od vlaka na elektriko.

Moj vlakec je

najnajhitrejši vlak na svetu,

kajti moj vlakec je

vlak na - domišljijo!

PAPIRNATA LETALA (D. Zajc)

Na papirnatih letalih

se leti najtiše.

Na papirnatih letalih

se leti najviše.

Na papirnatih letalih

se leti brez teže.

Na papirnatih letalih

nedosežno se doseže.

IZLET (A. Štefan)

Štiri miške, miške male,

so čolniček iztesale.

Skozi travo, skozi slak

so ga zvlekle tja do mlak.

Pa jih vpraša boter čriček,

če bi on smel v čolniček.

"Smeš," so rekle, "če boš pel,

da izlet bo bolj vesel."

KLOBUČEK (J. Bitenc)

Takšnega klobučka,

ki ga jaz imam,

ni nikjer na svetu,

ni ne tu ne tam,

če se z njim pokrijem,

se mi vse smeji,

dobro me poglejte,

smejte se še vi.

NAŠE BELE ČOPKE NI (A. Černejeva)

Petelinček se jezi:

Ki-ki-ri, ki-ki-ri!

Naše bele čopke ni.

Ki-ki-ri, ki-ki-ri.

Naše čopke več ne bo,

ko-ko-ko-ko.

Šla je tetki za goro,

ko-ko-ko-ko.

POGLEJTE TALE KLJUNČEK (A. Štefan)

Poglejte tale kljunček,

poglejte tale rep,

poglejte petelinčka,

kako je danes lep.

Na trgu si je kupil,

trobento in piščal,

ne bo več kikirikal,

bo raje zaigral.

SEDEM LISIČIC (A. Štefan)

Sedem lisičic spravlja se spat,

mama da vsaki poljubček za vrat.

Potlej se usede in čisto po svoje

za lahko noč jim uspavanko poje:

"Ptička prepeva, žaba reglja,

čmrlj si brunda in čriček igra.

Sonce zahaja, že spet je večer,

gobčke pokrijmo, pa spančkat - pa mir!"

MOJA KOKOŠKA (A. Štefan)

Moja kokoška

je mehka igrača,

ki kljunček prijazno

za mano obrača.

Ko noč je pretemna,

jo vzamem v dlani

in k meni se stisne

in sladko zaspi.

TRI ČEBELE (A. Štefan)

Od nekod so priletele

na marjetko tri čebele,

tri čebele na marjetko,

eno samo drobno cvetko.

So se malo posmejale,

potrepljale, pokramljale,

se objele in zletele

spet po med - kot vse čebele.

Alfonz Gspan: ZA SONCEM  
Ringa, ringa raja,  
sonce zgodaj vstaja,  
brž za njim hitimo,  
da ga ulovimo.  
Ringa, ringa raja,  
cesta je brez kraja,  
z nogico drobimo,  
v krogu se vrtimo.  
Ringa, ringa raja,  
sonček že zahaja,  
nismo ga dosegli,  
bomo spat se ulegli.

ZIMA (Mira Voglar)  
Zemljici trudni  
odejo bo stkala,  
prezeblim grmičem  
bo čepice dala.  
  
Gola drevesa  
bo v halje odela,  
zaspanim medvedom  
uspavanke pela.

SANJSKE NOGAVICE (Zvezdana Majhen)  
Ko se noč spusti z neba  
po srebrni niti,  
so otroci v posteljah  
 z odejami pokriti.  
  
Na oči jim sedajo  
lahke bele ptice,  
s kljunčki tiho pletejo  
sanjske nogavice.  
  
V spanju jih nataknejo  
vsem, ki trdno spijo,  
lička jim poljubijo,  
v neznano odletijo.  
  
  
  
  
  
RUMENE CVETLICE (Anja Štefan)  
Ko jutro počasi odganja meglice,  
vse bolj se odpirajo rosne cvetlice.  
Med njimi se pase trebušasti trot,  
takole prepeva, ko gre svojo pot.  
  
»Rumene cvetlice, rumene cvetlice  
 čez noč so prekrile vse moje stezice.  
In sonček me gleda in poje mi kos.  
In ves čas po medu diši mi pod nos.«  
  
OBLAKI, OBLAKI (Anja Štefan)  
Oblaki, oblaki  
se gledajo v mlaki.  
 Tri žabe iz mlake  
pa zrejo v oblake.  
  
Pa prva pojasni:  
»Zares so prekrasni!«  
In druga doda:  
»A ne dajo dežja!«  
  
Še tretja zakvaka:  
»Kdor čaka, dočaka.«  
Potem pomolči  
in glej – že grmi!

SE KDO JEZI? (T. Pregl)

Danes sinko za kosilo

mami peče palačinko.

V ponev strese kos zavese,

dva zamaška, malo praška,

nekaj olja, da crvči ...

Kaj pa je? Se kdo jezi?

KUŽA

Sredi ceste luža,

notri pade kuža.

Moker je kožušček,

blaten je trebušček.

Kuža je ves zbegan,

ker doma bo kregan.

Zmočil si je hlačke

in vse štiri tačke.

ČRIČEK

Čriček gode, gode

že od rane zore,

gode do noči,

ko travica že spi.

Crik, crik, crik, crik, ...

Čriček gode, gode

že od rane zore,

gode do noči,

ko travica že spi.

VSEPOVSOD EN SAM SMETNJAK

"Jojme, jojme", žaba kvaka,

"kakšna je ta naša mlaka!

Vedno več je v njej smeti,

mene strah je teh ljudi."

"To so packe, rega, rega!"

mala žabica se krega,

gleda žalostno v oblak.

"Vsepovsod en sam smetnjak!

Spomnite se name, žabo,

in počistite za sabo!

Prizanašajte naravi,

vsak papirček naj pospravi!"

"Jojme, jojme", žaba kvaka,

"kdaj bo čista naša mlaka?"

ZIMA IN BACILI (S. Mali)

Prihaja zima in bacili,

čaj z limono bomo pili.

Med čebelji še dodali,

zdravi vsi tako ostali.

Saj limona, čaj in med,

boljši so kot sladoled.

To so naše dobre vile,

ki odganjajo bacile.

ANGINA (S. Vegri)

A- a angina.

To je bolezen fina:

v vrtec se ne hodi,

v šolo se ne hodi,

šal okrog vratu

po najnovejši modi.

Mamica bere knjige,

oči riše hiše,

a bolnik lahko

po tapetah piše.

Slamica z limonado,

smetana z rolado,

toplomer z vročino

spremljajo angino.

Bolezen angina je fina,

dobil jo je Nejc,

zdaj jo hoče še Tina.

Zdravnik jo takoj spozna

po črki A.

OČKA KORENJAK (M. Pečnik)

Ko se zvečeri,

pri nas doma nihče ne spi,

le strahovi prav glasno smrčijo,

se nikogar ne bojijo.

Jaz pa nočem in ne morem spati,

dokler se pred vrati

ne pojavi velik in močan,

kot največji velikan.

Me v naročje vzame

in tesno objame,

ali veste kdo je ta junak?

Moj očka, očka korenjak.

KAKO RASTE MAMA (T. Pavček)

Najprej je ena sama tema,

najprej je velik nič,

potlej je majcena deklica

in iz nje ljubek deklič.

Iz njega mamica zraste,

a raste dolgo in mnogo let,

potem pa je to kar naenkrat

in jaz pridem na svet.

Iz mamice zraste mama

bogve kdaj, kar nekega dne,

ko še sama ne ve, da ji pada

prvi sneg na lase.

Ko jaz odrastem, raste

mama počasi nazaj,

dokler babica ne postane

in pride z vnuki v raj.

DEVET POGUMNIH MIŠI (A. Štefan)

Minuto po dvanajsti,

ko vse je tiho v hiši,

iz luknje se prikrade

devet pogumnih miši.

In zlezejo na pručko

in s pručke na polico

in naši stari mami

odnesejo potico.

A preden vse izgine,

domisli se golazen:

"Pustimo majhno pismo,

da krožnik ne bo prazen!"

In res so napisale:

"Lepo je v vaši hiši.

Prisrčno vas pozdravlja

devet pogumnih miši."